[pic] | COMISIA COMUNITĂŢILOR EUROPENE |

Bruxelles, 8.7.2009

COM(2009) 349 final

Propunere de

REGULAMENT AL CONSILIULUI

de excludere a anumitor grupuri de nave din regimul efortului de pescuit prevăzut la capitolul III din Regulamentul (CE) nr. 1342/2008

EXPUNERE DE MOTIVE

În conformitate cu articolul 11 alineatul (2) din Regulamentul (CE) nr 1342/2008 de stabilire a unui plan pe termen lung pentru rezervele de cod și zonele piscicole care exploatează aceste rezerve și de abrogare a Regulamentului (CE) nr. 423/2004, Consiliul poate, acționând în temeiul unei propuneri a Comisiei și pe baza informațiilor furnizate de statele membre și a avizului CSTEP, să excludă anumite grupuri de nave de la aplicarea regimului de efort, cu condiția existenței unor date corespunzătoare cu privire la capturile de cod și capturile de cod aruncate înapoi în mare ale navelor respective, a unui procentaj al capturilor de cod care să nu depășească 1,5% din totalul capturilor grupului de nave și cu condiția ca includerea grupului de nave în regimul de efort să constituie o sarcină administrativă disproporționată în raport cu impactul global al acestuia asupra rezervelor de cod. În acest stadiu, Franța, Germania, Irlanda, Suedia, Spania, Polonia și Regatul Unit au introdus cereri de excludere a anumitor grupuri de nave. Conform avizului CSTEP, informațiile furnizate de Suedia, precum și informațiile furnizate de Spania cu privire la cererea sa de excludere a flotei cu traul de fund care pescuiește merluciu în zona ICES VIa, demonstrează în mod suficient că atât capturile de cod cât și capturile de cod aruncate înapoi în mare ale grupurilor de nave respectă condițiile articolului 11 alineatul (2) din Regulamentul (CE) nr. 1342/2008, ele putând fi, așadar, excluse din regimul de efort. Pentru toate celelalte cereri, CSTEP a considerat informațiile furnizate drept insuficiente pentru a stabili dacă sunt respectate condițiile în cauză.

Prezenta propunere are ca scop excluderea grupurilor de nave de la aplicarea capitolului III din Regulamentul (CE) nr. 1342/2008.

Consiliul este invitat să adopte prezenta propunere în cel mai scurt timp posibil, pentru a permite pescarilor să își planifice activitățile pentru sezonul actual de pescuit.

Propunere de

REGULAMENT AL CONSILIULUI

de excludere a anumitor grupuri de nave din regimul efortului de pescuit prevăzut la capitolul III din Regulamentul (CE) nr. 1342/2008

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 1342/2008 al Consiliului de stabilire a unui plan pe termen lung pentru rezervele de cod și zonele piscicole care exploatează aceste rezerve și de abrogare a Regulamentului (CE) nr. 423/2004[1], în special articolul 11,

având în vedere propunerea Comisiei,

întrucât:

(1) Capitolul III din Regulamentul (CE) nr. 1342/2008 stabilește un regim al efortului de pescuit prin care statelor membre le sunt alocate anual posibilitățile de pescuit din punctul de vedere al efortului de pescuit. În conformitate cu articolul 11 alineatul (2) din regulamentul menționat, Consiliul poate, acționând în temeiul unei propuneri a Comisiei și pe baza informațiilor furnizate de statele membre și a avizului CSTEP, să excludă anumite grupuri de nave de la aplicarea regimului de efort de pescuit, cu condiția existenței unor date corespunzătoare cu privire la capturile de cod și capturile de cod aruncate înapoi în mare ale navelor respective, a unui procentaj al capturilor de cod care să nu depășească 1,5% din totalul capturilor grupului de nave și cu condiția ca includerea grupului de nave în regimul de efort să constituie o sarcină administrativă disproporționată în raport cu impactul global al acestuia asupra rezervelor de cod.

(2) Suedia a furnizat informații privind capturile de cod ale unui grup de 156 de nave care pescuiesc langustină în Skagerrak și Kattegat cu ajutorul unei site de sortare selectivă, astfel cum este definită în anexa III apendicele 2 din Regulamentul (CE) nr. 43/2009. Pe baza acestor informații, conform evaluării CSTEP, se poate stabili că, pentru perioada în care grupul de nave respectiv a folosit numai unealta de pescuit selectivă menționată, capturile sale de cod, inclusiv capturile aruncate înapoi în mare nu depășesc 1,5% din totalul capturilor grupului de nave pentru aceeași perioadă. Ținând cont și de programul de control al Suediei pentru rezervele de cod din Marea Nordului, Skagerrak și Kattegat și având în vedere că includerea respectivului grup ar constitui o sarcină administrativă disproporționată în raport cu impactul global al acestuia asupra rezervelor de cod, este oportună excluderea grupului respectiv de nave de la aplicarea regimului de efort prevăzut la capitolul III din Regulamentul (CE) nr. 1342/2008, pentru perioada în care utilizează numai unealta menționată.

(3) Spania a furnizat informații privind capturile de cod ale unui grup de 88 de nave care pescuiesc în principal merluciu cu ajutorul traulelor de fund în vestul Scoției. Pe baza acestor informații, conform evaluării CSTEP, se poate stabili că, pentru grupul respectiv de nave, capturile de cod, inclusiv capturile aruncate înapoi în mare nu depășesc 1,5% din totalul capturilor grupului de nave pentru aceeași perioadă. Ținând cont și de măsurile care se aplică pentru a se asigura monitorizarea și controlul activităților de pescuit ale grupului de nave respectiv și având în vedere că includerea respectivului grup ar constitui o sarcină administrativă disproporționată în raport cu impactul global al acestuia asupra rezervelor de cod, este oportună excluderea grupului respectiv de nave de la aplicarea regimului de efort prevăzut la capitolul III din Regulamentul (CE) nr. 1342/2008.

(4) Considerând că statele membre gestionează efortul și respectarea limitărilor efortului pe baza sezonului de pescuit care a început la 1 februarie 2009 și durează până la 31 ianuarie 2010 și având în vedere că Regulamentul (CE) nr. 1342/2008 a fost adoptat numai la puțin timp înainte de începerea acestui sezon, este oportun ca aceste exceptări să se aplice pentru întregul sezon de pescuit, adică începând cu 1 februarie 2009,

ADOPTĂ PREZENTUL REGULAMENT:

Articolul 1 Excluderea din regimul de efort în temeiul Regulamentului (CE) nr. 1342/2008

Următoarele grupuri de nave sunt excluse de la aplicarea regimului efortului de pescuit prevăzut la capitolul III din Regulamentul (CE) nr. 1342/2008:

a) grupul de 156 de nave care arborează pavilionul Suediei, indicat în cererea acesteia din 26 februarie 2009, completată printr-o scrisoare din data de 8 aprilie 2009, nave care pescuiesc langustină în Skagerrak și Kattegat, pentru perioada în care acestea folosesc numai o sită de sortare, astfel cum este definită în anexa III apendicele 2 din Regulamentul (CE) nr. 43/2009;

b) grupul de 88 de nave care arborează pavilionul Spaniei, indicat în cererea acesteia din 2 decembrie 2008, completată cu scrisori din data de 6 și, respectiv, 14 martie 2009, nave care pescuiesc specii de adâncime și merluciu cu ajutorul traulelor de fund cu o dimensiune a ochiurilor de cel puțin 100 mm, pe platoul continental din largul coastei de vest a Scoției, la adâncimi între 200 și 1000 m.

Articolul 2 Intrarea în vigoare

Prezentul regulament intră în vigoare în a treia zi de la data publicării în Jurnalul Oficial al Uniunii Europene .

Se aplică de la 1 februarie 2009.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO L 348, 24.12.2008, p. 20.